RELACION

PËR

PROJEKTLIGJIN
“PËR SHKËMBIMIN AUTOMATIK TË INFORMACIONIT MBI KRIPTO-ASETET”
I. QËLLIMI I PROJEKTLIGJIT DHE OBJEKTIVAT QË SYNOHEN TË ARRIHEN

Projektligji “Për shkëmbimin automatik të informacionit mbi kripto-asetet” hartohet në kuadër të procesit të përafrimit të legjislacionit shqiptar me acquis të Bashkimit Evropian në fushën e bashkëpunimit administrativ në fushën tatimore dhe përmbushjes së detyrimeve që rrjedhin nga procesi i integrimit evropian.
Ky projektligj synon transpozimin në legjislacionin shqiptar të dispozitave të Direktivës së Këshillit (BE) 2023/2226, të datës 17 tetor 2023 (DAC 8), që ndryshon Direktivën 2011/16/BE për bashkëpunimin administrativ në fushën e tatimeve, në pjesën që lidhet me raportimin dhe shkëmbimin automatik të informacionit mbi transaksionet me kripto-asete.
Zhvillimi i shpejtë i tregut të kripto-aseteve dhe përdorimi në rritje i tyre për investime, pagesa dhe transferime ndërkufitare kanë krijuar sfida të reja për administratat tatimore. Karakteristikat e këtyre aseteve, si decentralizimi, përdorimi i teknologjisë së regjistrit të shpërndarë dhe mundësia e kryerjes së transaksioneve ndërmjet juridiksioneve të ndryshme, e bëjnë të vështirë identifikimin e tatimpaguesve dhe monitorimin e të ardhurave të realizuara prej tyre. Për pasojë, rritet rreziku i shmangies dhe evazionit fiskal, si dhe zvogëlohet efektiviteti i bashkëpunimit administrativ ndërkombëtar në fushën e tatimeve.
Për t’iu përgjigjur këtyre zhvillimeve, Bashkimi Evropian miratoi Direktivën (BE) 2023/2226 (DAC 8), e cila zgjeron fushën e zbatimit të Direktivës 2011/16/BE, duke përfshirë raportimin dhe shkëmbimin automatik të informacionit mbi kripto-asetet. Kjo direktivë bazohet në Kornizën për Raportimin e Kripto-Aseteve (Crypto-Asset Reporting Framework - CARF), të zhvilluar nga OECD, duke e përshtatur atë me sistemin evropian të bashkëpunimit administrativ.
Projektligji krijon bazën ligjore për:
· identifikimin e ofruesve raportues të shërbimeve të kripto-aseteve; 

· vendosjen e procedurave të kujdesit të duhur për identifikimin e përdoruesve të raportueshëm; 

· mbledhjen, verifikimin dhe raportimin e informacionit mbi transaksionet me kripto-asete;

· shkëmbimin automatik të këtij informacioni ndërmjet autoriteteve kompetente të shteteve anëtare të Bashkimit Evropian; 

· forcimin e transparencës fiskale dhe luftën kundër evazionit dhe shmangies tatimore. 
Gjithashtu, projektligji përcakton kompetencat e Drejtorisë së Përgjithshme të Tatimeve si autoritet kompetent për administrimin e sistemit për raportimin, mbledhjen dhe shkëmbimin automatik të informacionit, mbikëqyrjen e përmbushjes së detyrimeve nga subjektet raportuese dhe bashkëpunimin me autoritetet e tjera përgjegjëse për mbikëqyrjen e tregjeve të kripto-aseteve.
Objektivat kryesore të projektligjit janë:
· përafrimi i plotë i legjislacionit shqiptar me acquis të Bashkimit Evropian në fushën e bashkëpunimit administrativ në tatime për raportimin e kripto-aseteve; 

· krijimi i një kuadri të unifikuar për mbledhjen dhe shkëmbimin automatik të informacionit mbi transaksionet me kripto-asete; 

· rritja e transparencës fiskale dhe e aftësisë së administratës tatimore për identifikimin e të ardhurave të realizuara nëpërmjet kripto-aseteve; 

· ulja e mundësive për shmangie dhe evazion fiskal; 

· garantimi i trajtimit të barabartë të tatimpaguesve, pavarësisht natyrës së aseteve ose teknologjisë së përdorur.
II. VLERËSIMI I PROJEKTLIGJIT NË RAPORT ME PROGRAMIN POLITIK, PROGRAMIN ANALITIK TË AKTEVE DHE DOKUMENTE TË TJERA POLITIKE

Ky projektligj është parashikuar në programin analitik të Këshillit të Ministrave dhe në kuadër të Planit të Punës për përmbushjen e piketave mbyllëse të Kapitullit 16, “Tatimet”. Miratimi i tij është një nga masat prioritare për përafrimin e legjislacionit tatimor shqiptar me acquis communautaire në fushën e bashkëpunimit administrativ.
III. ARGUMENTIMI I PROJEKTLIGJIT LIDHUR ME PËRPARËSITË, PROBLEMATIKAT, EFEKTET E PRITSHME

Projektligji adreson nevojën për krijimin e një kuadri të posaçëm ligjor që rregullon raportimin dhe shkëmbimin automatik të informacionit mbi kripto-asetet, një fushë e cila nuk mbulohet nga legjislacioni aktual shqiptar mbi shkëmbimin automatik të informacionit për llogaritë financiare.
Kripto-asetet kanë fituar përdorim të gjerë në nivel ndërkombëtar dhe karakteri i tyre ndërkufitar krijon mundësi për transferimin e pasurisë jashtë mekanizmave tradicionalë të raportimit financiar. Në mungesë të një kuadri të harmonizuar raportimi, administratat tatimore kanë vështirësi në identifikimin e pronësisë së kripto-aseteve dhe të ardhurave që burojnë prej tyre, duke rritur rrezikun e evazionit fiskal.
Projektligji vendos detyrime të qarta për Ofruesit Raportues të Shërbimeve të Kripto-Aseteve lidhur me:
· zbatimin e procedurave të kujdesit të duhur; 

· identifikimin e përdoruesve të raportueshëm; 

· mbledhjen dhe verifikimin e informacionit; 

· raportimin periodik pranë Drejtorisë së Përgjithshme të Tatimeve; 

· ruajtjen e dokumentacionit dhe bashkëpunimin me autoritetin kompetent. 
Njëkohësisht, projektligji përcakton kompetencat e Drejtorisë së Përgjithshme të Tatimeve për administrimin e sistemit të raportimit, regjistrimin e operatorëve të kripto-aseteve, kontrollin e përmbushjes së detyrimeve ligjore dhe shkëmbimin automatik të informacionit me autoritetet kompetente të shteteve anëtare të Bashkimit Evropian.
Efektet e pritshme të projektligjit janë:
· rritja e transparencës në tregun e kripto-aseteve; 
· përmirësimi i administrimit tatimor; 
· rritja e cilësisë së informacionit në dispozicion të administratës tatimore; 
· forcimi i bashkëpunimit administrativ ndërkombëtar; 
· ulja e mundësive për shmangie dhe evazion fiskal; 
· krijimi i kushteve për zbatimin e plotë të mekanizmave të shkëmbimit automatik të informacionit pas anëtarësimit të Republikës së Shqipërisë në Bashkimin Evropian. 
IV. VLERËSIMI I LIGJSHMËRISË, KUSHTETUESHMËRISË DHE HARMONIZIMIT ME LEGJISLACIONIN NË FUQI VENDAS DHE NDËRKOMBËTAR
Ky projektligj është hartuar në përputhje me nenet 78, 83, pika 1, dhe 155, të Kushtetutës së Republikës së Shqipërisë.
V. VLERËSIMI I SHKALLËS SË PËRAFRIMIT ME ACQUIS COMMUNAUTAIRE
Projektligji realizon përafrimin e plotë me Direktivën (BE) 2023/2226 (DAC 8), e cila ndryshon Direktivën 2011/16/BE, mbi bashkëpunimin administrativ në fushën e tatimeve. 
VI. PËRMBLEDHJE SHPJEGUESE E PËRMBAJTJES SË PROJEKTLIGJIT
Ky projektligj është i strukturuar në 19 nene, të cilat në mënyrë të përmbledhur përcaktojnë sa vijon:
Neni 1 përcakton objektin dhe fushën e zbatimit të projektligjit, duke rregulluar procedurat e kujdesit të duhur, raportimin dhe shkëmbimin automatik të informacionit mbi kripto-asetet, si dhe subjektet ndaj të cilave zbatohen këto rregulla.
Neni 2 përcakton përkufizimet e termave kryesorë të përdorur në projektligj, të nevojshëm për zbatimin e tij dhe për sigurimin e interpretimit të njëtrajtshëm të dispozitave, në përputhje me Direktivën (BE) 2023/2226 (DAC 8) dhe Kornizën për Raportimin e Kripto-Aseteve (CARF).
Neni 3 përcakton Drejtorinë e Përgjithshme të Tatimeve si autoritetin kompetent për zbatimin e këtij ligji, duke përcaktuar funksionet dhe përgjegjësitë e saj në administrimin, përpunimin dhe shkëmbimin automatik të informacionit, si dhe bashkëpunimin me autoritetet përkatëse për zbatimin efektiv të ligjit.
Neni 4 përcakton subjektet që i nënshtrohen detyrimeve të raportimit dhe procedurave të kujdesit të duhur sipas këtij ligji, kriteret për përcaktimin e juridiksionit të raportimit, si dhe rastet kur këto detyrime konsiderohen të përmbushura në një Shtet tjetër Anëtar ose në një juridiksion të kualifikuar jo-BE, me qëllim shmangien e raportimit të dyfishtë.
Neni 5 përcakton procedurat e verifikimit të duhur për identifikimin e përdoruesve individë të kripto-aseteve si përdorues të raportueshëm, duke përfshirë detyrimin për marrjen dhe verifikimin e vetëdeklarimit për rezidencën tatimore në momentin e krijimit të marrëdhënies ose për përdoruesit ekzistues brenda afatit të përcaktuar ligjor, si dhe detyrimin për përditësimin e tij në rast ndryshimi rrethanash që cenojnë vlefshmërinë ose besueshmërinë e deklarimit.
Neni 6 përcakton procedurat e kujdesit të duhur për identifikimin e përdoruesve entitet të kripto-aseteve si përdorues të raportueshëm, duke përfshirë marrjen dhe verifikimin e vetëdeklarimit për rezidencën tatimore të entitetit dhe të personave të tij kontrollues, si dhe përcaktimin e statusit të raportueshmërisë bazuar në këtë informacion, përfshirë detyrimin për përditësim në rast ndryshimi rrethanash që cenojnë saktësinë ose besueshmërinë e vetëdeklarimeve.
Neni 7 përcakton kërkesat për vlefshmërinë e vetëdeklarimeve të përdoruesve të kripto-aseteve individë dhe entitet, përfshirë informacionin minimal të detyrueshëm që duhet të përmbajnë, mënyrën e konfirmimit dhe kushtet formale të vlefshmërisë së tyre për qëllime të identifikimit të rezidencës tatimore dhe statusit të raportueshëm.
Neni 8 përcakton kërkesat e përgjithshme për procedurat e kujdesit të duhur, duke lejuar përdorimin e procedurave ekzistuese të zbatuara për shkëmbimin automatik të informacionit financiar, ripërdorimin e vetëdeklarimeve të mëparshme tatimore që plotësojnë kërkesat ligjore, si dhe delegimin e detyrave tek palë të treta, duke parashikuar se përgjegjësia përfundimtare mbetet te Ofruesi Raportues i Shërbimeve të Kripto-Aseteve.
Neni 9 përcakton detyrimin e Ofruesve Raportues të Shërbimeve të Kripto-Aseteve për raportimin periodik pranë Drejtorisë së Përgjithshme të Tatimeve të informacionit të përcaktuar në ligj, afatin vjetor të raportimit, si dhe periudhën e parë të zbatimit të detyrimit të raportimit.
Neni 10 përcakton në mënyrë të detajuar informacionin që duhet të raportohet nga Ofruesit Raportues të Shërbimeve të Kripto-Aseteve, përfshirë të dhënat identifikuese të përdoruesve të raportueshëm dhe personave kontrollues, informacionin mbi transaksionet e kryera me kripto-asete sipas kategorive përkatëse, si dhe rregullat për raportimin e vlerave monetare, konvertimin e tyre në monedhë të vetme dhe trajtimin e rasteve të veçanta dhe përjashtimeve nga detyrimi i raportimit.
Neni 11 përcakton masat që Ofruesit Raportues të Shërbimeve të Kripto-Aseteve duhet të ndërmarrin për sigurimin e mbledhjes dhe verifikimit të informacionit të kërkuar sipas procedurave të kujdesit të duhur, si dhe masat kufizuese në rast të mosparaqitjes së informacionit nga përdoruesi, përfshirë pezullimin e kryerjes së transaksioneve të raportueshme deri në përmbushjen e detyrimeve përkatëse.
Neni 12 përcakton detyrimin e Ofruesve Raportues të Shërbimeve të Kripto-Aseteve për ruajtjen e dokumentacionit dhe të dhënave të përdorura për përmbushjen e detyrimeve të raportimit dhe procedurave të kujdesit të duhur për një periudhë jo më të shkurtër se shtatë vjet, si dhe detyrimin për vënien në dispozicion të çdo informacioni apo dokumentacioni shtesë të kërkuar nga autoriteti tatimor për qëllime verifikimi.
Neni 13 përcakton kompetencën e Drejtorisë së Përgjithshme të Tatimeve për verifikimin e përmbushjes së detyrimeve të raportimit dhe procedurave të kujdesit të duhur nga Ofruesit Raportues të Shërbimeve të Kripto-Aseteve, si dhe parashikon që procedurat e hollësishme administrative dhe ndjekja e rasteve të informacionit të paplotë ose të pasaktë rregullohen me vendim të Këshillit të Ministrave.
Neni 14 përcakton detyrimin e Autoritetit të Mbikëqyrjes Financiare për t’i komunikuar Drejtorisë së Përgjithshme të Tatimeve, në baza vjetore, informacionin mbi statusin e ofruesve të shërbimeve të kripto-aseteve të autorizuar, të njohur ose me autorizim të revokuar, në funksion të mbështetjes së zbatimit të detyrimeve të raportimit sipas këtij ligji.
Neni 15 përcakton rregullat për regjistrimin unik të Operatorëve të Kripto-Aseteve pranë Drejtorisë së Përgjithshme të Tatimeve, përfshirë detyrimin dhe afatet e regjistrimit, informacionin që duhet të deklarohet, njoftimin për ndryshime, caktimin e numrit unik të identifikimit, si dhe kushtet dhe procedurat për çregjistrimin ose revokimin e regjistrimit në rast mosrespektimi të detyrimeve të raportimit.
Neni 16 përcakton se përpunimi dhe mbrojtja e të dhënave personale në kuadër të këtij ligji rregullohen sipas dispozitave të legjislacionit në fuqi për bashkëpunimin administrativ në fushën e tatimeve dhe shkëmbimin e informacionit tatimor.
Neni 17 përcakton kundërvajtjet administrative dhe masat ndëshkuese për shkeljen e detyrimeve të parashikuara në këtë ligj nga Ofruesit Raportues të Shërbimeve të Kripto-Aseteve, si dhe kompetencën për vendosjen e gjobave dhe të drejtën e ankimit ndaj vendimeve administrative, në përputhje me legjislacionin në fuqi për kundërvajtjet dhe gjykimin administrativ.
Neni 18 ngarkon Këshillin e Ministrave për nxjerrjen e aktit nënligjor të nevojshëm për zbatimin e këtij ligji. 

Neni 19 përcakton hyrjen në fuqi të ligjit pas 15 ditëve nga botimi në Fletoren Zyrtare, si dhe momentin e fillimit të efekteve të dispozitave të tij, i cili lidhet me datën e anëtarësimit të Republikës së Shqipërisë në Bashkimin Evropian, në përputhje me Traktatin e Anëtarësimit.
VII. INSTITUCIONET DHE ORGANET QË NGARKOHEN PËR ZBATIMIN E PROJEKTLIGJIT
Për zbatimin e këtij projektligji ngarkohen Drejtoria e Përgjithshme e Tatimeve dhe Agjencia Kombëtare e Shoqërisë së Informacionit.
VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTLIGJIT
Projektligji është përgatitur nga një grup pune pranë Drejtorisë së Përgjithshme të Tatimeve, në kuadër të Piketave Mbyllëse të Kapitulit 16, “Tatimet”. Gjatë procesit të draftimit, grupi i punës është asistuar nga ekspertë të huaj të ofruar në kuadër të projektit të Bashkëpunimit DPT-STA; Komponenti: Përputhja me Acquis të BE-së dhe Gatishmëria për Shkëmbim të të Dhënave; Nënkomponenti: 1a) Përafrimi i Legjislacionit Tatimor. Projektligji i dërgohet nga Ministria e Financave për mendim Ministrisë së Drejtësisë, Ministrisë për Evropën dhe Punët e Jashtme, Ministrisë së Ekonomisë dhe Inovacionit, Agjencisë Kombëtare të Shoqërisë së Informacionit, Bankës së Shqipërisë, Autoritetit të Mbikëqyrjes Financiare dhe Bashkimit të Dhomave të Tregtisë dhe Industrisë së Shqipërisë. Në kuadër të përmbushjes së detyrimeve që rrjedhin nga procesi i integrimit të Republikës së Shqipërisë në Bashkimin Evropian, lidhur me përafrimin e legjislacionit për Kapitullin 16, “Tatimet”, projektligji i dërgohet për dijeni edhe Ministrit të Shtetit dhe Kryenegociator, pasi paralelisht, ky projektligj i dërgohet zyrtarisht për vlerësim edhe strukturave përkatëse të Komisionit Evropian.

Projektakti do t’i nënshtrohet konsultimit publik, në përputhje me legjislacionin në fuqi për procedurat e njoftimit dhe konsultimit publik për projektaktet normative të Këshillit të Ministrave, përpara dorëzimit në Këshillin e Ministrave për miratim.
IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE
Projektligji sjell efekte financiare në buxhetin e shtetit pasi realizimi i shkëmbimit automatik të informacionit sipas këtij ligji kërkon ngritjen e një sistemi elektronik. 
Efekti financiar që rrjedh nga ngritja dhe funksionimi i sistemit në masën 80 milionë lekë do të përballohet nga buxheti i shtetit dhe do të planifikohet në përputhje me rregullat e legjislacionit buxhetor në fuqi.

 
                                                                                    MINISTRI I FINANCAVE

                                                                                                             Petrit Malaj

Relacion për projektligjin “Për shkëmbimin automatik të informacionit mbi kripto-asetet”

